钦定古今图书集成/理学汇编/文学典/第071卷 > 张先
## 钦定古今图书集成/理学汇编/文学典/第071卷 > 张先

按《石林诗话》：“张先郎中，字子野，能为诗及乐府，至老
不衰。居钱塘，苏子瞻作倅时，先年已八十馀，视听尚
精强，家犹畜声妓。子瞻尝赠以诗曰：‘诗人老去莺莺
在，公子归来燕燕忙’。盖全用张氏故事戏之。先和云：
‘愁似鳏鱼知夜永，懒同蝴蝶为春忙’。极为子瞻所赏。
然俚俗多喜传咏先乐府，遂掩其诗声，识者皆以为”
恨云。

按《浙江通志》：“‘先字子野，乌程人。康定进士，知吴江。诗
格清丽，尤长于乐府，有‘云破月来花弄影，浮萍破处
见山影，隔墙送过秋千影’之句，时号张三影’。李公择
守吴兴，招子野辈集于郡圃，为六客之会。晚岁优游
乡闾，以放舟钓鱼为乐。仕至都官郎中，年八十九卒。
有文集一百卷行世。”